ตลาดหุ้นเอเชียลดลงเช้านี้ เหตุนักลงทุนวิตกทิศทางดอกเบี้ยเฟด
ตลาดหุ้นเอเชียลดลงเช้านี้ เหตุนักลงทุนวิตกทิศทางดอกเบี้ยเฟด
15 ก.ย. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางของตลาดหุ้นนิวยอร์ก เนื่องจากแนวโน้มอัตราดอกเบี้ยของธนาคารกลางสหรัฐ (เฟด) ยังคงมีความไม่แน่นอน หลังจากเจ้าหน้าที่ระดับสูงของเฟดได้ออกมาแสดงความคิดเห็นที่ไม่สอดคล้องกัน
ดัชนี MSCI Asia Pacific ลดลง 0.3% แตะที่ 136.21 จุด เมื่อเวลาประมาณ 9.05 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,512.42 จุด ลดลง 101.82 จุด, ดัชนี HSI ตลาดหุ้นฮ่องกงเปิดวันนี้ที่ 23,237.20 จุด เพิ่มขึ้น 46.56 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,798.43 จุด ลดลง 10.92 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,660.09 จุด ลดลง 1.30 จุด
โดยตลาดหุ้นจีนและตลาดหุ้นไต้หวันปิดทำการวันนี้ เนื่องในเทศกาลไหว้พระจันทร์ ด้านตลาดหุ้นเกาหลีใต้ปิดทำการเนื่องในเทศกาลขอบคุณพระเจ้า
ทั้งนี้ นางลาเอล เบรนนาร์ด หนึ่งในคณะกรรมการ FOMC ซึ่งมีสิทธิลงคะแนนในการประชุมนโยบายการเงินในสัปดาห์หน้า กล่าวว่า เฟดควรดำเนินนโยบายผ่อนคลายทางการเงินต่อไป
โดยการแสดงความเห็นของนางเบรนนาร์ดสวนทางกับเจ้าหน้าที่คนอื่นๆของเฟด โดยนายเอริค โรเซนเกรน ประธานเฟด สาขาบอสตัน และนายโรเบิร์ต แคปแลน ประธานเฟด สาขาดัลลัส ต่างก็ออกมาส่งสัญญาณสนับสนุนเฟดให้ปรับขึ้นดอกเบี้ย